עקיבא (זמר)

עקיבא תורג'מן (נולד ב-23 ביולי 1991, י"ב באב ה'תשנ"א) הוא זמר-יוצר ומוזיקאי ישראלי היוצר מוזיקת רוק, מוזיקת נשמה ומוזיקה יהודית. מוכר בשמו הפרטי בלבד, עקיבא.

חיים מוקדמים
נולד בדימונה, לפנינה ולרב דוד תורג'מן, ראש הישיבה הגבוהה בעיר. אחותו היא הזמרת רוחמה בן יוסף.

ביסודי ובחטיבת הביניים למד בדימונה. היה חניך ומדריך בבני עקיבא. אחר כך למד כשנה וחצי בישיבת מקור חיים, חצי שנה בכפר עציון, ובכיתה י"א עבר לישיבת עתניאל. בסוף השנה עבר לישיבת רמת גן למשך כשנתיים וחצי. אחרי שנתיים בישיבה התגייס לחטיבת גולני, וזמן קצר לאחר תום שירותו התחתן.

 קריירה 
עקיבא למד בבית הספר למוזיקה "מזמור" שם הכיר את נאור כרמי, מייסד להקת הלב והמעיין שבהמשך הביא אותו להיות סולן הלהקה. שיתוף הפעולה עם כרמי המשיך לפרויקט "צמאה", שבו אמנים ידועים שרים ניגוני חב"ד, והוא שותף בהפקת האלבום הראשון, השלישי, הרביעי והחמישי. בין השירים שהפיק וביצע: "אלי אתה", "כי אנו עמך" (קולות), "דרכך אלוקינו" ו"ניגון הקפות".

בשנת 2017 הוציא את האלבום "עולמות", שהפיק ניר מימון. מבקר המוזיקה נתנאל לייפר העניק לאלבום ביקורת חיובית וכתב "יש הרבה אמנים חדשים עם אלבומים חדשים. חלקם טובים, חלקם קצת פחות ויחידים מצוינים אחד מהם הוא עקיבא שהוציא את אלבום הבכורה שלו 'עולמות', אלבום רוק בועט ושורט שמצליח לשלב בין נשמה ורגש לבין רוק סוער וחודר... עקיבא פוסע בדרך הנכונה להפוך לזמר מבוקש ומוערך, האלבום החדש שלו עושה טעם חזק של עוד".

ב-2018 הוציא סינגלים מתוך האלבום השני שהפיק מאור שושן, "הכל עוד אפשרי", "לך לך" ו-"אל תעזבי ידיים".

"אל תעזבי ידיים" הגיע למקום הראשון במצעד הרשמי של גלגלצ ולמקום השביעי במצעד הפזמונים העברי השנתי של התחנה בשיתוף עם אתר ynet. הסינגל צבר 18 מיליון צפיות באתר יוטיוב. ביוני 2019 התארח בהופעה של ישי ריבו בקיסריה והשניים ביצעו את "אל תעזבי ידיים" בדואט שצבר 6.6 מיליון צפיות באתר יוטיוב.

במרץ 2020 הוציא את הסינגל "פשוטים", אותו כתב והלחין עם אשתו. הסינגל צבר 13 מיליון צפיות באתר יוטיוב והגיע למקום ה-24 במצעד הפזמונים העברי השנתי של גלגלצ ו-ynet.

ביולי 2020 הוציא הזמר עידן רפאל חביב את הסינגל "שלמים", אותו כתב והלחין תורג'מן לצד אבי אוחיון ומתן דרור. השיר הגיע למקומות הראשונים בתחרויות ובמצעדים רבים, וצבר מספר רב של צפיות והשמעות בפלטפורמות שונות.

במרץ 2021 הוציא את הסינגל "אתה הולך איתי", אותו הלחינו וכתבו עקיבא, אבי אוחיון, נתן גושן ומתן דרור. הסינגל צבר 5.8 מיליון צפיות באתר יוטיוב.

ביולי 2021 הוציא את השיר "שלום בבית", אותו כתב והלחין עם צמד היוצרים דולי ופן. הסינגל צבר 6 מיליון צפיות באתר יוטיוב.

בפברואר 2022 הוציא את הסינגל-קליפ "יש בך הכל", שכתב לבנו יחד עם אשתו והלחין לבדו. נכון ל-2024, הסינגל צבר 16 מיליון צפיות באתר יוטיוב, וזכה בתואר "שיר השנה" במצעדי המוזיקה של האתר "כיכר השבת", של רדיו "קול פליי" ושל רדיו "קול ברמה". עקיבא גם זכה בתואר "זמר השנה" בשלושת המצעדים האלו. בדצמבר, חג החנוכה, הופיע עקיבא בבנייני האומה. מבקר המוזיקה נתנאל לייפר נכח באירוע והעניק לו ביקורת חיובית: "עקיבא הוא ווקליסט מעולה עם טונים גבוהים ומדויקים, זמר עם נשמה אמיתית ונוגעת, כזה ששופך את ליבו על הבמה בשירה. הרבה זמרים שרים בדבקות - אבל לעקיבא אני גם מאמין".

בספטמבר 2022 השתתף בשיר "פותח את ידיך" של פרויקט ותן חלקנו יחד עם ישי ריבו, משה פרץ ופאר טסי.

ב-8 באוגוסט 2023 הוציא את הסינגל "רוצה להתעורר". הסינגל הגיע למקום ה-79 במצעד היטליסט.

בינואר 2024 הוציא את הסינגל "להחזיק חזק".

במאי 2024 הוציא את הסינגל "ללמוד לעוף". השיר הגיע למקום ה-90 במצעד ההיטליסט.

ב-13 ביוני 2024 הוציא את האלבום השלישי שלו "אלף מנעולים". ב-12 בנובמבר של אותה שנה יצא שירו "רוץ ילדי".

באוגוסט 2025 הוציא את הסינגל "אבא תודה".

חיים אישיים
נשוי לצורית, שהשתתפה אתו בכתיבת כמה משיריו, ואב לחמישה. מ-2024 מתגורר בתל אביב.קודם לכן, התגורר בירושלים ובתל אביב. 

דיסקוגרפיה
אלבומי אולפן

סינגלים
הכל עוד אפשרי - 2018
לך לך - 2018
אל תעזבי ידיים - 2019
פשוטים - 2020
רק עוד רגע - 2020
אתה הולך איתי - 2021
שלום בבית - 2021
כמו שאת - 2021
יש בך הכל - 2022
בשעה אחת - 2022
צעדים - 2023
רוצה להתעורר – 2023
להחזיק חזק - 2024
ללמוד לעוף - 2024
אבא תודה - 2025

קישורים חיצוניים

 ' הקיץ הבא של עקיבא', עיתון מקור ראשון, מוסף מוצ"ש, עמ' 16 - 22. ד' בניסן תשע"ז. 31 במרץ 2017

 קבלו את עקיבא, כתבת פרופיל בעלון שבת עולם קטן.



 הקורוסלה של עקיבא תסובב אתכם • האזינו, אתר בחדרי חרדים.
 ריכוז כתבות על עקיבא תורג'מן, אתר כיפה.

 בכורה לעקיבא: ניסיון אמיץ, הבמה.




הערות שוליים

קטגוריה:זמרים השרים בעברית
קטגוריה:זמרים ישראלים
קטגוריה:מוזיקאים ישראלים
קטגוריה:מלחינים ישראלים
קטגוריה:בוגרי ישיבת רמת גן
קטגוריה:דימונה: מוזיקאים
קטגוריה:דימונה: אישים
קטגוריה:פרדס חנה-כרכור: מוזיקאים
קטגוריה:אמנים ישראלים הידועים בשם במה
קטגוריה:ישראלים שנולדו ב-1992